钦定古今图书集成/明伦汇编/官常典/第697卷 > 雒于仁
## 钦定古今图书集成/明伦汇编/官常典/第697卷 > 雒于仁

按《明外史》本传：于仁字少泾，泾阳人。父遵，吏科都给
事中。神宗嗣位，冯保窃权。帝每御殿，保辄侍侧。遵言：
‘保一侍从之仆，乃敢立天子宝座，文武群工拜天子
邪？抑拜中官邪？欺陛下幼冲，无礼至此’。大学士高拱
恶保，方谋去之。遵乃拱门生，保疑拱所为，明日遂与
张居正合谋逐拱。遵疏留中。寻劾兵部尚书覃纶，因”
荐海瑞。吏部尚书杨博称纶才，诋瑞迂滞，疏遂寝。顷
之，纶陪祀日坛咳不止。御史景嵩、韩必显劾纶衰病。
居正素善纶，而冯保欲缘是为遵罪，因传旨诘嵩、必
显欲用何人代纶，令会遵推举。遵等皇惧不敢承，俱
贬三秩调外。遵得浙江布政司照磨。保败，屡迁光禄
卿，改右佥都御史，巡抚四川。罢归，卒于仁。举万历十
一年进士。历知肥乡、清丰二县，有惠政。十七年入为
大理寺评事，疏献《四箴》以谏。其略曰：臣备官岁馀，仅
朝见陛下者三，此外惟闻圣体违和，一切传免，郊祀
庙享，遣官代行，政事久废不亲，讲筵久辍不御，臣知
陛下之疾所以致之者有由也。臣闻嗜酒则腐肠，恋
色则伐性，贪财则丧”志，尚气则戕生。陛下八珍在御，
不思德将无醉，而觞酌是耽，卜昼不足，继以长夜。此
其病在嗜酒也。陛下六宫备具，不思戒之在色，而宠
十俊，以启幸门，溺爱郑妃，靡言不听，忠谋摈斥，储位
久虚。此其病在恋色也。陛下富有四海，不思慎乃俭
德，而传索帑金，括取弊帛，甚且掠问宦官，有献则已，
无则“谴怒。”李沂之疮痍未平，而张鲸之赀贿复入。此
其病在贪财也。陛下宸居尊严，不思不怒而威，而今
日搒宫女，明日抶中官，罪状未明，立毙杖下。又宿怨
藏怒于直臣，如范儁、姜应麟、孙如法辈，皆一诎不申，
赐环无日。此其病在尚气也。夫君犹表也，臣犹景也，
表端则景正。陛下嗜酒，何以责臣下之沈“湎？陛下恋
色，何以禁臣下之淫荒？陛下贪财，何以惩臣下之饕
餮？陛下尚气，何以劝臣下之和衷？四者之病，胶绕身
心，岂药石所能治？且陛下春秋鼎盛，犹经年不朝，过
此以往，更当何如？昔孟轲有取于法家拂士，今邹元
标其人也。陛下弃而置之，臣有以得其故矣。”元标入
朝，必首言圣躬，次及左右，是以明知其贤，忌而弗用。
独不思直臣不利于陛下，不便于左右，深有利于宗
社哉！陛下之溺此四者，不曰“操生杀之权，人畏之而
不敢言”；则曰“居邃密之地，人莫知而不能言。不知鼓
钟于宫，声闻于外；幽独之中，指视所集。”且保禄全躯
之士，可以威权惧之，若怀忠守义者，即鼎锯何避焉。
臣今敢以“四箴献，若陛下肯用臣言，即立诛臣身，臣
虽死犹生也。惟陛下垂察！”《酒箴》曰：“耽彼麹糵，昕夕不
辍。心志内懵，威仪外缺。神禹疏狄，夏治兴隆。进药陛
下，𬪩醑勿崇《色箴》曰：“艳彼妖姬，寝兴在侧。启宠纳侮，
争妍误国。成汤不迩，享有遐寿。”“进药陛下，内嬖勿厚
《财箴》曰：“竞彼镠镣，锱铢必尽。公帑称盈，私家悬罄。武
散鹿台，八百归心。隋炀剥利，天命难谌。进药陛下，货
贿勿侵。”《气箴》曰：“逞彼忿怒，恣睢任情。法尚操切，政盭
公平。虞舜温恭，和以致祥。秦皇暴戾，群怨孔彰。进药
陛下，旧怨勿藏。”疏入，帝震怒。会岁暮，留其疏十日。所
云十俊，盖十小阉也。明年正旦，召见阁臣申时行等
于毓德宫，手《于仁疏》授之。帝自辨甚悉，将置之重典。
时行等委曲慰解，见帝意不可回，乃曰：“此疏不可发
外，恐外人信以为真。愿陛下曲赐优容，臣等即传谕
寺卿，令于仁去位可也。”帝乃颔之。居数日，于仁引疾，
遂斥为民。久之卒。天启初，赠光禄少卿。